**Axioma timpului**

*Lavinia Elena Niculicea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Deschizându-ți pleoapele,

zăresc pe retină

diminețile netrăite.

Printr-un ciob mat,

de trăiri cromatice,

strălucește speranța...

Adună-mi în corola vieții

mireasma răsăritului,

gravându-i pe fiecare petală

apusurile ratate.

Să învăț axioma timpului,

clipa să moară repetat

în fecunda tăcere,

pentru a mă naște din nou.

Strivesc umbrele –

fluturi de noapte,

în pumni de lumină.